AlexejDobrolubov/national_council_slovak_2010 huggingface dataset:
22. schôdza NR SR - 9.deň - B. popoludni
Dátum: 2024-11-05
Poslanec: Krajčí, Marek (SLOVENSKO)
Druh vystúpenia: Vystúpenie s faktickou poznámkou

18. Ďakujem pekne za faktické, úprimne. Rázsochy, ja som to tam naznačil, ako ja som bol veľmi sklamaný s tým, čo s Rázsochami spravil pán minister Lengvarský. Uvedomte si, že ja som tam bol jeden rok, áno, mali sme tam búracie práce, mali sme obstarávanie na zhotoviteľa projektovej dokumentácie, ktoré bolo neustále obštruované pripomienkami. Zároveň sme pripravili nový spôsob obstarávania cez súťaž architektonických návrhov. Problém je, že som potom odišiel z ministerstva a bol som naivný v tom, že som si myslel, že v týchto smelých plánoch – a ešte, pardon, zohnali sme na to peniaze, pretože tam bol vždycky najväčší problém, že z čoho sa to postaví – tak v týchto smelých plánoch nepokračoval pán minister Lengvarský, ale nechal sa... v podstate sabotoval celý projekt. Ako ja sa nebudem za toto skrývať, je to, žiaľ, tak, áno, bol to náš nominant, je to podľa mňa katastrofa. Na druhej strane si treba uvedomiť, že ten projekt bol teraz v takej fáze pripravenosti, že sa naozaj mohol už začať stavať, po tých všetkých priekoch, ktoré boli, potom ako bojoval Heger s Lengvarským a tak ďalej. Naozaj sa mohlo začať stavať a vy ste ho zarezali. Niet divu, že sú lekári nahnevaní, niet divu. Pán predseda zdravotníckeho výboru Baláž, ja len tuná mám to memorandum, že hovoríte, že všetko je splnené: „zmena systému financovania zdravotníckych zariadení tak, aby platby zdravotných poisťovní odzrkadľovali reálne náklady na zdravotnú starostlivosť vrátane zohľadnenie ceny práce zdravotníckych pracovníkov.“ To sa stalo? To sa nestalo, však to je v memorande. Navýšenie počtu lekárov, sestier a tak ďalej. Niektoré veci sa urobili ešte vtedy? Reforma vzdelávania lekárov a tak ďalej, treba si to memorandum prečítať. Nie, s tým memorandom sa skoro nič nerobilo. A to, že sa tu odvolávate na katastrofu, však áno, treba konsolidovať, však sa ľuďom naozaj rozdalo veľa peňazí, ktoré im teraz idete, mimochodom, zobrať, takže konsolidácia, to, čo im druhí dali... (Prerušenie vystúpenia časomerom.)
22. schôdza NR SR - 7.deň - B. popoludni
Dátum: 2024-10-30
Poslanec: Krajčí, Marek (SLOVENSKO)
Druh vystúpenia: Vystúpenie v rozprave

60. Ďakujem pekne za slovo. Ja najprv k meritu tohto zákona. Ja oceňujem taký progresívny pohľad na vykonávanie preventívnych prehliadok a je nám jasné, že pri neefektívnom nastavení frekvencie preventívnych prehliadok a pri ich realizovaní u pacientov, ktorí ich naozaj nepotrebujú, zdravotný systém stráca financie. A nielen to, predlžujú sa čakacie lehoty u tých lekárov, ktorí ich realizujú na úkor pacientov, ktorí potrebujú zdravotnú starostlivosť. Čo v súčasnej dobe, keď máme nedostatok lekárov, dlhé čakacie lehoty a nedostatok zdrojov v systéme je absolútne opodstatnené na túto tému debatovať, pretože je to vážna vec. Samozrejme, keď je to z pozície opozičného návrhu, tak viac-menej to vyvoláva diskusiu a tá diskusia, myslím, že je absolútne namieste. Je mi jasné, že mnohí lekári sa budú brániť tomu, aby sa frekvencie znižovali, keďže zdravotné poisťovne špeciálne hodnotia alebo teda ohodnocujú vykonanie preventívnej prehliadky. Takže mnohí tí lekári, čo majú kapitácie, napríklad všeobecní lekári, tak ešte dostávajú zvlášť ďalšie financie za vykonanie preventívnej prehliadky. Čo na jednej strane je motivujúce, aby ich robili, čo je super, myslím, že tak by to malo zostať, na druhej strane súhlasím s tým, že pokiaľ sa realizujú viac-menej zbytočne a, pán poslanec, veľmi dobre si povedal, že sú naozaj určité vekové kategórie, kedy pri plne zdravom človeku také preventívne prehliadky asi veľký zmysel nedávajú. Takže ja veľmi oceňujem túto debatu. A ešte úplne na záver. Ako ja sa nechcem hádať ohľadom tých procedúr, ale keby sa podľa mňa pán predkladateľ prihlásil do rozpravy po tom, ako je otvorená ústne rozprava, tak potom by to bolo úplne správne, len on sa prihlásil hneď, ešte v rámci úvodného slova do rozpravy, takže mám za to, že tá ústna rozprava sa mala otvoriť až po tom, ako on ako prvý vystúpil. V tom prípade to podľa mňa malo byť zarátané do písomnej rozpravy. Myslím si, však na to je tá ústna rozprava, aby poslanci tu v pléne mohli reagovať na niekoho, kto sa prihlási buď do písomnej rozpravy a ešte chcú zareagovať v ústnej, alebo je to teda v tomto prípade predkladateľ, ktorý sa prihlásil ako prvý. Ale hovorím, ja sa o tom hádať nebudem, len zdá sa mi, že niekedy to príliš ženieme, ženieme a na úkor kvality potom prerokovania návrhov zákonov. Ďakujem pekne.
22. schôdza NR SR - 7.deň - B. popoludni
Dátum: 2024-10-30
Poslanec: Krajčí, Marek (SLOVENSKO)
Druh vystúpenia: Vystúpenie v rozprave

50. Ďakujem za slovo, predsedajúci. Vážené panie poslankyne, páni poslanci, v súlade s § 73 ods. 1 zákona o rokovacom poriadku som bol určený gestorským Výborom Národnej rady pre zdravotníctvo za spravodajcu k návrhu uvedeného zákona, je uvedený pod tlačou 549. Návrh zákona spĺňa z formálnoprávnej stránky náležitosti uvedené v rokovacom poriadku a v legislatívnych pravidlách tvorby zákonov. Návrh zákona obsahuje stanovisko Ministerstva financií Slovenskej republiky a ministerstva hospodárstva. Zo znenia uvedeného návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali Ústavnoprávny výbor Národnej rady Slovenskej republiky a Výbor Národnej rady Slovenskej republiky pre zdravotníctvo. Za gestorský výbor navrhujem Výbor Národnej rady Slovenskej republiky pre zdravotníctvo. Odporúčam, aby výbory prerokovali predmetný návrh zákona v druhom čítaní do 30 dní a v gestorskom výbore do 32 dní od prerokovania návrhu zákona v Národnej rade Slovenskej republiky v prvom čítaní. Prosím, pán predsedajúci, otvorte všeobecnú rozpravu.
19. schôdza NR SR - 2.deň - A. dopoludnia
Dátum: 2024-09-11
Poslanec: Krajčí, Marek (SLOVENSKO)
Druh vystúpenia: Vystúpenie s faktickou poznámkou

67. Ďakujem. No spomínal si, že sú k dispozícii štúdie, že zavedenie takejto dane nemá vplyv na zdravotný stav obyvateľstva a áno, s tým sa dá súhlasiť, len kto sa nad tým hlbšie zamyslí, tak sa pýta, prečo. Pretože je úplne evidentné, že biely cukor je v podstate tekutý jed. A povedia ti to všetci možní lekári od zubárov, ktorí tvrdia, že keby deti pili menej tých sladených nápojov, tak majú zdravší chrup a tak ďalej, mohli by sme ísť ďalej. A dôvod je veľmi jednoduchý, pretože zavedenie tejto dane naozaj spôsobuje len centové navýšenie jednotlivých sladených nápojov a teda všetkých tých potravín, ktoré sú problematické, a keď sa teda k zvýšeniu takejto dane neurobí robustná reklamná kampaň a nevysvetľuje sa, že biely cukor je veľký problém, tak, samozrejme, zavedenie takejto dane má vplyv len na ožobračovanie obyvateľstva a ľudia budú ďalej kupovať to, čo potrebujú. A v tomto teda s tebou súhlasím, že pokiaľ táto vláda časť tých financií, ktoré z tejto dane chce vybrať, nechce investovať naspäť do zlepšenia životosprávy ľudí a nebude vysvetľovať škodlivosť napríklad bieleho cukru, tak áno, zavedenie takejto dane je v podstate len ich ožobračovanie, teda ožobračovanie ľudí, ktorí si neuvedomia, čo vlastne robia, keď tieto nápoje v zvýšenej miere pijú. A budú ich kupovať, áno, ďalej, pretože tie centové navýšenia si nebudú uvedomovať, iba nakoniec koncom mesiaca si uvedomia, že im chýba v rozpočte pár desiatok eur. Ďakujem.
19. schôdza NR SR - 1.deň - A. popoludní
Dátum: 2024-09-10
Poslanec: Krajčí, Marek (SLOVENSKO)
Druh vystúpenia: Vystúpenie v rozprave

69. Ďakujem pekne za slovo. Ešte raz, vážená pani ministerka, kolegyne, kolegovia, v prípade tohto zákonu by som veľmi rád poďakoval ministerstvu zdravotníctva za predloženie tohto návrhu zákona. Mám na to jeden taký dôvod, lebo práve tento zákon sa začal tvoriť a teda naštartoval sa v roku 2020, keď som na ministerstve privítal vtedajšieho veľvyslanca Rakúska v Slovenskej republike a riešili sme cezhraničnú spoluprácu ohľadom pacientov práve s nastupujúcou pandémiou ochorenia COVID-19. A je nám jasné, že na území Rakúska žije veľmi veľa našich občanov. Samozrejme, tá cezhraničná spolupráca, takisto migrácia je veľká aj z druhej strany. A tak ako sme plánovali naozaj zdravotnú záchrannú službu, aby fungovala práve v tom náročnom pandemickom období, tak sme dospeli k jednoznačnému názoru, že je potrebné vytvoriť takéto cezhraničné zmluvy, medzinárodné zmluvy. Toto je práve prvá z nich, ktorú tu dnes máme, a som veľmi rád, že ministerstvo potom po vzore tejto zmluvy začalo takéto podobné zmluvy vytvárať aj s ostatnými krajinami. Ten zdravotný záchranný systém je dôležité, aby bol prepojený, aby občania na ktoromkoľvek mieste, či sa nachádzajú v prihraničných regiónoch jedného alebo druhého štátu, mali zabezpečenú čo najkratšiu trajektóriu do najbližšej nemocnice, pokiaľ sa ocitnú v závažnom, ohrozujúcom stave. V tomto prípade, samozrejme, naše záchranky môžu tým pádom previesť ľudí, ktorí to budú potrebovať, do rakúskych nemocníc a zase aj naopak. Vždycky rozhoduje, samozrejme, ktorý urgentný príjem, ktorá nemocnica, ktorá vie pomôcť danému pacientovi, je najbližšia. Takže veľká gratulácia aj vám, pani ministerka, a teda ja vás tiež chcem z tohto miesta poprosiť o podporu tohto zákonu a teším sa, že takýmto spôsobom budú mať zlepšený prístup k zdravotnej starostlivosti občania cezhraničných regiónov. Ďakujem.
15. schôdza NR SR - 6.deň - A. dopoludnia
Dátum: 2024-06-19
Poslanec: Krajčí, Marek (SLOVENSKO)
Druh vystúpenia: Vystúpenie s faktickou poznámkou

35. Ďakujem pekne za slovo. No to je neuveriteľné, čo súkromníci dokážu prepašovať do zákonov a akým spôsobom sa dokážu zvýhodňovať. Opäť hovoríme, ide o peniaze z európskych fondov, z plánu obnovy, teda o štátne, verejné zdroje a súkromníci si dokážu do zákona prepašovať to, že nemusia verejne obstarávať. A štát musí. A v tomto prípade tu nejde len o nemocnice, lebo toto je naozaj účelovo zrealizovaná zmena v prospech súkromníkov, ale už dlhodobo platí tento úzus v prípade poisťovní. Pritom poisťovne spravujú verejné zdroje, ale ony obstarávať nemusia a Všeobecná zdravotná poisťovňa obstarávať tovary a služby musí. Zoberte si, aká je potom súťaž tu? Nakoniec všetci zástancovia tej Zajacovej reformy hovoria o trhu, o súťaži, ale pritom úplne evidentne vidíme, že súťaž je totálne deformovaná v prospech súkromného sektoru účelovými zmenami v zákone. A toto isté sa napríklad deje pri prepoisťovacej kampani. Zoberte si, súkromníci si ju nastavia bez toho, aby museli obstarávať veci, celý marketing, Všeobecná zdravotná poisťovňa potrebuje niekoľko mesiacov, aby sa dokázala prispôsobiť trhu a zvoliť správnu stratégiu teda a musí obstarávať tovary a služby. A toto isté je teraz v prípade nemocníc. Ja verím, že zákonodarci v tejto snemovni chápu, že im ide o zdravotníctvo, rozumejú, že takýmto, takéto nerovnaké zaobchádzanie výrazne zvýhodňuje tých, ktorí potom účelovo zneužívajú takéto postavenie, a potom to ničí štátne zdravotníctvo. Verím, že podporíme tento návrh Petra Stachuru.
15. schôdza NR SR - 2.deň - B. popoludní
Dátum: 2024-06-12
Poslanec: Krajčí, Marek (SLOVENSKO)
Druh vystúpenia: Vystúpenie s faktickou poznámkou

96. Ja chcem tiež poďakovať Tomášovi Szalayovi za tento príspevok, kde veľmi dobre aj rozhorčene zhrnul to zdesenie, ktoré sme dnes ráno zistili, keď k zákonu, ktorý sme predtým jednomyseľne podporili v celej snemovni, zrazu narýchlo prilepili niečo, čo je obsahovo ešte náročnejšie ako ten samotný zákon, a malo sa o tom hlasovať hneď o jedenástej. To je naozaj neuveriteľná zbabelosť. A otázka je, prečo tak veľmi idú vy... potrebujú vymeniť toho človeka. Čo im kto za to sľúbil, prečo tam potrebujú nasadiť niekoho iného? Na Slovensku dlhodobo chýbali kapacity na kvalitné hodnotenie nových liekov. To viedlo k tomu, že predtým, ako sme my pri... mali teda možnosť prísť na ministerstvo zdravotníctva, tieto veci meniť, tak sa na Slovensku niektoré lieky vôbec nedostali, alebo na Slovensko prišli lieky, za ktoré sa platili plné ceny, hoci v zahraničí sa bežne predávali aj s 50-percentnou zľavou. Tým, že sme to zmenili a základom bol nezávislý úrad, nezávislý inštitút, tak sme ušetrili tieto obrovské peniaze. Vy z neho idete teraz spraviť slúžku vašej vládnej moci! Chcem vidieť pre koho dobro toto je, keď nie len pre tých, ktorí idú sa na tomto nabaliť. Naozaj, je nám z toho veľmi ľúto. (Potlesk.)
15. schôdza NR SR - 7.deň - B. popoludní
Dátum: 2024-06-20
Poslanec: Kleinert, Dana (PS)
Druh vystúpenia: Vystúpenie s faktickou poznámkou

54. Ďakujem pekne, pán Malatinec, za váš príspevok. Ja úplne rozumiem tomu, tej vašej vášni a naozaj veľmi opodstatnenej oslovovať aj Slovákov v zahraničí, ale aj sa venovať našej histórii aj mimo našej krajiny cez ľudí alebo skutky, ktoré vytvorili. Rozumiem tak tomu, že hovoríte, že kapacita televízie by mohla byť väčšia, ako povedala, ako ste hovorili. Porozumiem tomu, že hovoríte, že by malo byť väčšie vysielanie pre... alebo viac vysielania pre zahraničných Slovákov. Rozumiem tomu, že hovoríte o štúdiách v regiónoch, že by mohli byť lepšie. Rozumiem tomu, že hovoríte o symfonickom orchestri a o tom, že by mohol byť lepší, väčší, kvalitnejší, všetko toto, to lepšie, si myslím, že si my dvaja vieme určite predstaviť. Problém je v tom, že tento zákon to nijako nerieši. Tento zákon ruší verejnoprávnu televíziu, nastoľuje novú. Čiže aj keby sme si veľmi pragmaticky povedali, že toto ideme napĺňať, tak už len to celé spomalenie, ktoré nastane zánikom starej a vznikom novej, už len to nás bude bolieť, že to nebude ani tak rýchlo, ako by sme napríklad my dvaja chceli. Nevyrieši to zrušenie televízie. Toto by vyriešil naozaj dobrý program, dobrá analýza a dobrá syntéza následne v tom, ako zlepšiť všetky tieto veci, o ktorých ste hovorili, ako do toho dať financie, tak aby boli efektívne vynaložené a ako sa tomuto venovať naozaj koncepčne. Neriešiť to spolitizovanie televízie, ktorá bude nová a ktorá tu bude pre Slovenskú národnú stranu. Žiaľ.
15. schôdza NR SR - 5.deň - B. popoludní 1. záznam
Dátum: 2024-06-18
Poslanec: Kleinert, Dana (PS)
Druh vystúpenia: Vystúpenie s faktickou poznámkou

199. Ďakujem pekne. Myslím si, že môžem za mestskú časť Staré Mesto v Bratislave povedať, že je to vlastne najexponovanejšia obec, čo sa týka zhromaždení, a dá sa povedať, že my máme okolo 300 zhromaždení ročne nahlásených. A ja si chcem predstaviť, že ako to máme robiť, ako máme kontrolovať na každom zhromaždení, či nie je miesto konania v blízkosti obydlia osoby, ktorej výkon zamestnania, povolania alebo funkcie so zhromaždením nejako súvisí. Ako si, ako to máme robiť, keď samosprávy si napríklad nevedú evidenciu obydlí využívaných členmi vlády či inými exponovanými osobami, osobnosťami. My dobre vieme, že skutočnosť nie vždy rešpektuje s trvalým bydliskom napríklad. Zákon má teda veľmi veľa medzier a míňa sa svojmu účinu... účelu v zmysle zlepšenia bezpečnostnej situácie v Slovenskej republike, tak ako je v ňom uvedené. Ono ten návrh zákona je aj absurdný, pretože aj v mnohých bodoch je dosť nekonkrétny a prakticky každé povolené zhromaždenie sa dá označiť ako zle vyhodnotené. A keď si to zoberem, že máme 300 ohlásení krát 16 600 eur, tak je to 4,9 mil. eur ročne, takže v zásade môžme aj zrušiť mestskú časť Staré Mesto, ďakujeme pekne za toto. No a teda, prísne vzaté, mimo zelených lúk by ste tak pri každom mieste konania zhromaždenia vedeli nájsť dôvod, prečo ho na danom mieste nepovoliť alebo jeho povolenie kritizovať, a to je podľa nás aj v rozpore s Chartou základných práv Európskej únie. Čiže tento návrh zákona je v skutočnosti na to, aby ľudí umlčal, aby teda už keď vy ste pri vláde, tak už teda tým pádom sme nemuseli mať žiadne zhromaždenia, pretože v realite, ako som vám tu teraz povedala, sa naozaj nedá uskutočniť tak, aby bol v poriadku. Ďakujem.
15. schôdza NR SR - 3.deň - B. popoludní
Dátum: 2024-06-13
Poslanec: Kleinert, Dana (PS)
Druh vystúpenia: Vystúpenie s faktickou poznámkou

26. Ďakujem. Ďakujem pekne, pán minister, za odpoveď. Trošku je problém v tom, že ste mi neodpovedali na otázku. Jednak ma teda zaujíma, čo bude robiť táto vláda, aké systematické opatrenia bude robiť pre to, aby ochránila životy a majetky občanov a občianok proti povodniam. Čiže zaujíma ma, akým spôsobom tie opatrenia urobíte. V podstate jedinú vec, ktorú som si z toho vedela dostať von, bolo, že analyzujete tie firmy, ale teda mňa by zaujímalo, aké sú tie systémové opatrenia proti povodniam, aby ste ochránili teda majetky a životy a zdravie teda občanov a občianok Slovenskej republiky. Ďakujem vám vopred za konkrétnu odpoveď, ako, kedy, za čo a tak ďalej. Ďakujem.
15. schôdza NR SR - 1.deň - B. popoludní
Dátum: 2024-06-11
Poslanec: Kleinert, Dana (PS)
Druh vystúpenia: Vystúpenie s faktickou poznámkou

74. Dobre, už to ide. (Rečníčka reaguje na spustenie funkčnosti mikrofónu.) Pán Michelko, ono je hrozne zaujímavé, ako vy tu farbisto popisujete veci, ktoré ste tu počuli a počúvate tu týždne a celé to tak opíšete a v zásade to tu nikto nepovedal. A ono sa to deje asi zjavne vo vašej hlave a ono, ak by ste chceli byť poctivý, tak fakt si pozrite normálne všetky tieto naše argumenty, ktoré sme vám dávali, či tu alebo na výbor, na výbore. Ale tieto veci, čo ste tu dávali, sme my rozhodne nehovorili. Takže je to zaujímavé. Chcela by som sa dotknúť toho, ako vy chcete, aby tá rada zabezpečila objektivitu svojho rozhodnutia. Pretože ak chce zasiahnuť do nejakého rozhodnutia odbornej komisie, tak na to, aby to urobila poctivo, si musí preštudovať všetky tie projekty, pretože nemôže si povedať, že "ó tento sa mi páči, no tak tento teda? Na tento mi volal pán Michelko? To je on?" Tak snáď sa musí akože pozrieť na to, potom objektívne na všetky, takže robí dvojitú prácu. Potom by ma zaujímalo, ako bude to prefinancovávanie, veď tam už nejaký balík financií bol rozdelený. Kto to všetko bude sprocesovávať, za koľko, aké na to použijete ľudské zdroje. Akože veď tam je toľko vecí a faktov, ktoré vy jednoducho sa snažíte úplne odignorovať. Ale ono je, je to jasné, že to je vašou motiváciou, proste mať tú moc a, a byť proste na telefóne a rozhodovať o tom, vy alebo ľudia zo SNS, alebo ja už neviem kto. Je to v zásade jedno, pretože je to veľmi nesprávne nastavené. A ono je vlastne hrozné, že táto krajina má množstvo problémov, ktoré sa tu dlhodobo nabaľujú. My nie sme schopní ani spraviť kvalitný servis slabším, zraniteľnejším, akýmkoľvek menšinám, ľuďom s rôznymi typmi problémov. Táto krajina nie je schopná ani poskytnúť kvalitný servis tým ľuďom, ktorí môžu a chcú dokázať veľa. Ľuďom tvorivým, schopným, schopným tvoriť hodnoty, zamestnávať ľudí, vymyslieť produkty, ktoré by pomáhali celej krajine, a to doma aj v zahraničí. Ale vo výsledku kvôli vám, ľuďom, akým ste vy, a s osob... ľuďom s osobnými chúťkami mať, mať moc, ktorí sú krytí koaličnými hlasovaniami. My kvôli tomu čelíme reálnej hrozbe krajiny bez kvalit... (Prerušenie vystúpenia časomerom.)
15. schôdza NR SR - 1.deň - B. popoludní
Dátum: 2024-06-11
Poslanec: Kleinert, Dana (PS)
Druh vystúpenia: Vystúpenie s faktickou poznámkou

54. Ďakujem pekne. My sme už jasne povedali, že toto je naozaj škodlivý návrh zákona. Ono ničí funkčné a jestvujúce a je úplne bez logiky a ešte je to aj drahé a v zásade jedine, že by sme rozmýšľali tým, o tom, že teda SNS bude mať na telefón moc rozhodovania o financiách, a to túto stranu zas to teší. Fascinuje ma, že predkladatelia dookola ignorujú a nereflektujú fakty, ktoré tu týždne predkladáme. Najviac podporených projektov je v Žilinskom a Banskobystrickom kraji. Najväčšie objemy idú pre tradičnú kultúru knižnice. Predkladatelia nereflektujú na odbornú obec. Tá jednoznačne naprieč krajinou mimo politického spektra tento návrh odmieta ako škodlivý a dokonca je to ešte aj v rozpore so súčasným programovým vyhlásením vlády, tu nikto s odbornou obcou poriadne nekomunikuje, neprebehol ani normálny, legislatívny proces. My sme už viackrát povedali, že tu ide o systém, nám ide o systém, o zachovanie princípu predĺženej ruky v rozhodovaní o kultúrnych projektoch mimo politikov, mimo politiky, a tento návrh ide presne opačne. A fascinuje ma pritom, ako pán Michelko už viackrát kde-tu spomenie nejaké konkrétne meno, konkrétnu inštitúciu, ide do úplne konkrétnych osobných boliestok. Ono, ja naozaj nerozumiem tomu, že SNS je tu zástupcom najmenšej strany v tomto pléne, a pritom on, pán Machala, pani Šimkovičová tu lámu demokraciu cez koleno a ja sa pýtam, ako dlho si to necháme. A ako dlho si to necháte aj vy, poslanci a poslankyne koalície, veď vám rúcajú projekt, ktorý vznikol za vašich čias a ktorý odborná obec naprieč Slovenskom označuje za dobrý a funkčný. Fakt nerozumiem tomu, prečo si toto necháte. Ďakujem. (Potlesk.)
12. schôdza NR SR - 17.deň - B. popoludní
Dátum: 2024-05-22
Poslanec: Kleinert, Dana (PS)
Druh vystúpenia: Vystúpenie s faktickou poznámkou

42. Ďakujem pekne za slovo. Mňa mrzí jedna vec, že je nás tu naprieč celým spektrom, tuto v parlamente, viacero ľudí, ktorí sú zo samospráv, a tie, myslím si, že bolo dôležité zahlasovať aspoň za ten pozmeňovák, ktorý by vyňal intravilán z tohto návrhu zákona, pretože ako som tu hovorila, už 70 % výrubových konaní v samosprávach sa týka práve tých stromov v obvodoch od 40 do 80 cm, čo, ako ste správne spomenuli, pán Hlina, je napr. len v jednej samospráve za rok 2022 tu v Starom Meste okolo 340-tisíc eur. Na jednej strane nám zákony hovoria, že sa máme starať o zeleň, že sa máme starať o životné prostredie aj v mestách. Na druhej strane nám vláda zoberie aj tieto finančné prostriedky, ktoré za legitímne výruby by sme dostali, ale nielen my tu v Bratislave, ale všetky samosprávy naprieč Slovenskom, a v tejto chvíli vlastne o to prídeme. Nevraviac o náhradnej výsadbe. Tá náhradná výsadba býva v urbánnych územiach pri stromoch, ktoré majú obvod maximálne 20 cm, niekedy od 12 do 14, čiže kým to narastie do obvodu tých aj 60 cm, to sú že desiatky rokov. To znamená, že my teraz ako spúšťame efekt snehovej gule, že ešte aj to, čo sa akože nanovo vysadí, aj to sa potom môže bez akýchkoľvek výrubových konaní proste dať dolu. Myslím si, že toto je veľmi nešťastné, a mrzí ma, teda že naprieč koalíciou aj opozíciou sme tu nepodporili aspoň ten pozmeňovák, ktorý by vyňal intravilán z tohto návrhu zákona, lebo v tom prípade nejde iba o poľnohospodársku pôdu, ale naozaj tam ide o iné veci, ktoré sa budú v mestách diať, a to ma mrzí. Ďakujem.
14. schôdza NR SR - 2. deň - A. dopoludnia
Dátum: 2024-05-22
Poslanec: Kleinert, Dana (PS)
Druh vystúpenia: Vystúpenie s faktickou poznámkou

8. Ďakujem. Ďakujem vám, aj pán Hazucha, aj pán Pročko, za reakciu. Ja by som len vám chcela, pán Hazucha, povedať, že dáta si nemôžme len tak akože čítať, ako sa nám chce. Oni akože hovoria exaktné veci a zároveň ale je dôležité, že proste neplatí, že keď je 34 % spokojných, tak je 66 nespokojných. To nie je tak. To vôbec takto nefunguje. Druhá vec je, že je veľmi dôležité povedať, že vždy sa dáta dôveryhodnosti znížili, akonáhle bolo médium spolitizované, pretože všetko to, čo som pred chvíľou hovorila o dôvere ľudí v nejakú verejnoprávnosť daného média, v ich informácie, v ich podložené overiteľné zdroje, to je všetko súčasťou dôvery ľudí a nefunguje to naozaj tak, že 34 % je málo, lebo 66 % je nespokojných. Takto sa skrátka jednoducho tieto dáta nedajú vykladať. Ak chceme sa pozrieť na argumentáciu, prečo zrušiť RTVS, tak rozhodne nezvýšime dôveryhodnosť RTVS tým, že jednu zrušíme a spravíme si svoju novú. To proste naozaj takýto svet, takto to proste nefunguje. Nová STVR bude jednoducho politickým nástrojom, bude nástrojom propagandy, ak to bude takto, ako to navrhujete, a tá dôveryhodnosť nebude vyššia. Tak to, bohužiaľ, bude. Ďakujem.